Chandermohan.sharma@timesgroup.com 'हीरोपंती' के लंबे अर्से बाद एक बार फिर टाइगर श्रॉफ स्क्रीन पर 'बागी' में जबर्दस्त ऐक्शन करते नजर आ रहे हैं। इस हफ्ते रिलीज 'बागी' को आप टोटली ऐक्शन मूवी कह सकते हैं, फिल्म की कहानी में कुछ भी नयापन नहीं है। कमजोर कहानी और किरदारों पर इस फिल्म के बेहतरीन ऐक्शन सीन्स इस कद्र हावी है कि दर्शक कहानी या किरदारों की कमजोरी को भूलाकर इन्हीं ऐक्शन सीन्स के साथ बंध जाता है। इस फिल्म के डायरेक्टर साबिर खान से जब मुलाकात हुई तो उन्होंने 'बागी' की कहानी को रामायण से प्रेरित बताया। दरसअल, इस फिल्म के तीन मुख्य किरदार रॉनी, सिया और राघव रामायण के राम, सीता, रावण से प्रेरित हैं तो बैंकॉक में रॉनी को अपनी टैक्सी से उसकी मंजिल यानी सिया तक पहुंचाने के मिशन में लगे नेत्रहीन टैक्सी ड्राइवर की तुलना भी फिल्म के एक सीन में हनुमान से कर दी गई है। वैसे यह फिल्म 2004 में बनी तेलुगू फिल्म 'वर्षम' का हिंदी रीमेक है। फिल्म के प्रड्यूसर साजिद नाडियाडवाला ने इस फिल्म को हिंदी में बनाने के राइट्स लेने के बाद डायरेक्टर साबिर खान से इस कहानी को हिंदी में बनाने की कमान सौंपी। साबिर को मूल कहानी में बदलाव करने और स्क्रिप्ट पूरी करने में करीब नौ महीने का वक्त लगाया। साजिद नाडियाडवाला ने लीड किरदार के लिए पहले से टाइगर का नाम तय किया हुआ था। इतना ही नहीं इस फिल्म की शूटिंग स्टार्ट होने से पहले टाइगर ने फिल्म में अपने किरदार को जोरदार बनाने के मकसद से करीब तीन महीने की जबर्दस्त ट्रेनिंग ली। बॉलिवुड में साजिद नाडियाडवाला की इमेज ऐसे प्रड्यूसर की है जो अपनी फिल्मों पर दिल खोलकर पैसा खर्च करते हैं, इस फिल्म के ऐक्शन सीन्स, डांस सीक्वंस और बैंकॉक की आउटडोर लोकेशंस पर हुई शूटिंग में साजिद ने दिल खोलकर पैसा लगाया है। कहानी: रॉनी (टाइगर श्रॉफ) को कुछ ज्यादा ही गुस्सा आता है रॉनी के इसी झगड़ालू स्वभाव के चलते उसके पिता उसके गुस्से पर कंट्रोल करने और उसे अच्छा इंसान बनाने के मकसद से आर्मी में अपने साथी रहे एक दोस्त के पास केरल में भेजते हैं जो वहां एक अकेडमी चला रहा है। अकेडमी जा रहे रॉनी की मुलाकात ट्रेन में सिया खुराना (श्रद्धा कपूर) से होती है। सिया में भी ऐसा ही कुछ ऐसा ही जोश और जुनून है जैसा रॉनी में है, पहली ही मुलाकात में दोनों एक दूसरे को दिल दे बैठते है। सिया केरल में अपने पापा (सुनील ग्रोवर) और ममी के साथ अपनी नानी के घर जा रही है। इसी ट्रेन में ही पहली बार सिया को राघव (सुधीर बाबू) भी देखता है और उस पर मिर मिटता है। राघव का अब बस एक ही सपना है कि किसी भी सूरत में सिया को अपना बनाना है। राघव अकेडमी के गुरुजी का इकलौता बेटा है, जो अकेडमी में होने वाली सालाना बोट रेस में हिस्सा लेने के लिए वहां जा रहा है। सिया और रॉनी एकबार फिर मिलते हैं और अपने प्यार का इजहार करते हैं, दूसरी और सिया के पापा लालची किस्म के इंसान हैं। एक दिन राघव सिया के पापा को मोटी रकम देकर उनसे उनकी बेटी का हाथ अपने लिए मांग लेता है। यहीं से कहानी में ट्विस्ट आता है राघव किसी भी सूरत में सिया को पाना चाहता है। सिया के पापा की रजामंदी के बाद उसके हौसले और भी बढ़ गए हैं, राघव को जब लगता है सिया सचमुच रॉनी से प्यार करती है तो वह सिया को किडनैप करके बैंकॉक ले जाता है जहां राघव के जुर्म का साम्राज्य है। राघव का फाइट क्लब का यहां बड़ा बिजनस है। दूसरी और रॉनी भी सिया को राघव की कैद से छुड़वाने के मकसद से बैंकॉक पहुंच जाता है। ऐक्टिंग: कुछ रोमांटिक और इमोश्नल सीन्स में टाइगर की ऐक्टिंग अच्छी है, ऐक्शन सीन्स में टाइगर का जवाब नहीं। टाइगर पर फिल्माए कुछ ऐक्शन सीन्स देख आप दांतों तले उंगलियां दबा लेंगे। वहीं साउथ के स्टार सुधीर बाबू ने राघव के किरदार में अच्छा काम किया। टाइगर के ऐक्शन सीन्स के सामने सुधीर कहीं फीके नहीं रहे। श्रृद्धा कपूर ने ऐक्शन सीन्स भी किए हैं। श्रद्धा के पापा के रोल में सुनील ग्रोवर ने इस ऐक्शन फिल्म में अच्छे कॉमेडी सीन्स किए हैं। डायरेक्शन: साबिर अली की तारीफ करनी होगी कि उन्होंने कमजोर कहानी और लचर स्क्रिप्ट को इस तरह से स्क्रीन पर पेश किया है कि दर्शक ऐक्शन, लोकेशन के दम पर फिल्म के साथ बंध जाता है। वहीं, फिल्म में साउथ का फ्लेवर कुछ ज्यादा ही नजर आता है। इंटरवल के बाद टाइगर और सुधीर बाबू पर फिल्माए ऐक्शन सीन्स देखने लायक हैं। काश, साबिर इस मेगा बजट प्रॉजेक्ट को शुरू करने से पहले स्क्रिप्ट और कहानी पर भी कुछ होमवर्क कर लेते। संगीत: फिल्म के दो गाने छम छम और सब तेरा रिलीज से पहले ही कई म्यूजिक चार्ट में टॉप फाइव में शामिल हैं। क्यों देखें: अगर ऐक्शन के शौकीन हैं और टाइगर के फैन हैं तो इस बागी से मिलने में कुछ हर्ज नहीं है। 